મધ્ય રેલવેના ડિવિઝનલ મૅનેજર એસ.કે. જૈને જણાવ્યું હતું કે રેલવે બોર્ડે મહિલાઓના પ્રત્યેક ડબામાં સીસીટીવી કેમેરા બેસાડવાની પરવાનગી આપી છે. તેથી અમે 177 કરોડ રૂપિયાના ખર્ચે 11,160 સીસીટીવી અને 1106 ટોકબેકના ઉપકરણો ખરીદ કરવાના છીએ. ટોકબેક સિસ્ટમમાં મહિલા માટેના બધા ડબામાંની દીવાલ ઉપર બેસાડવામાં આવેલા ડબા જેવા ઉપકરણ ઉપરનું બટન દબાવીને મહિલા પ્રવાસી ટ્રેનના ગાર્ડ સાથે વાત કરી શકશે. રેલવે પ્રોટેક્શન ફોર્સને પેટ્રોલિંગ માટે 33 મોટરસાઇકલ આપવામાં આવશે. તે મોટરસાઇકલોને સંવેદનશીલ સ્ટેશનો ઉપર તહેનાત કરવામાં આવશે. ભીડના વ્યવસ્થાપન માટે મહારાષ્ટ્ર સિક્યુરિટી ફોર્સના 251 જવાનોની સેવા લેવામાં આવી રહી છે. વર્ષ 2018માં બધાં જ 76 સ્ટેશનો ઉપર એસ્કેલેટર બેસાડવામાં આવશે એમ જૈને ઉમેર્યું હતું.